O‘zbekiston Respublikasi Prezidenti Shavkat Mirziyoyevning xalq deputatlari Samarqand viloyati Kengashining navbatdan tashqari sessiyasidagi nutqi

10.11.2017
Assalomu alaykum, hurmatli deputatlar! 
Muhtaram Samarqand ahli! 
Bugun men uchun qadrdon boʻlgan, muqaddas Samarqand zaminida siz, azizlar bilan uchrashib, barchangizni sogʻ-salomat, yaxshi kayfiyatda koʻrib turganimdan xursandman. 
Fursatdan foydalanib, siz, qadrdonlarimga, sizlar orqali mehnatkash, mard va olijanob Samarqand ahliga oʻzimning chuqur hurmat-ehtiromim va ezgu tilaklarimni bildiraman. 
Eng muhimi, shu kunlarda davlatga paxta sotish boʻyicha shartnoma majburiyatini mamlakatimizda birinchilar qatorida viloyatning barcha tumanlari boʻyicha bajarib, 217 ming tonnadan ziyod ulkan xirmon bunyod etganingiz bilan sizlarni, butun Samarqand ahlini chin qalbimdan samimiy tabriklayman. 
Ayniqsa, har gektar yerdan 45-55 sentnerdan paxta hosili yigʻib-terib olgan Ishtixon tumanidagi “Omonboy Farmonov”, Narpay tumanidagi “Abdi Yovqoch”, Kattaqoʻrgʻon tumanidagi “Hosil”, Paxtachi tumanidagi “Mirzayev Shuhrat” kabi fermer xoʻjaliklarining nomlarini alohida aytib oʻtmoqchiman. 
Viloyat dehqonlarining boshqa tarmoqlar boʻyicha ham yilni yorugʻ yuz bilan yakunlayotganidan xabardorman. 
Siz, azizlarga, butun Samarqand eliga fidokorona mehnatingiz uchun chuqur minnatdorlik bildirib, barchangizga sihat-salomatlik, oilaviy baxt, quvonch va shodlik tilashga ruxsat etgaysiz. 
Hurmatli majlis ishtirokchilari! 
Bugungi sessiya tashkiliy masala bilan birga, Samarqand viloyatida amalga oshirilayotgan islohotlarning borishi, bu yoʻlda erishilgan yutuqlar, mavjud muammolar va ularni hal etish yoʻllari, kelgusi ikki yilda oldimizda turgan asosiy vazifalarni muhokama qilishga bagʻishlangan. 
Sizlarga yaxshi ma’lum, mamlakatimizda amalga oshirilayotgan barcha islohotlar “Hamma narsa inson manfaatlari uchun” degan ezgu maqsadga qaratilgan. Shu maqsad yoʻlida xalq bilan muloqot qilib, odamlarning hayotiy muammolarini hal etish barchamiz uchun asosiy faoliyat mezoniga aylanib borayotgani amalda oʻzining ijobiy natijasini bermoqda. 
Oddiy yurtdoshlarimiz bugun hayotdagi oʻzgarishlardan rozi boʻlib, mamnun boʻlib gapirayotgani, oʻzlari ham ana shu oʻzgarishlarning ishtirokchisiga aylanib borayotgani – bu bizni quvontiradi. Haqiqatan ham, xalqimiz bugun harakatga keldi. Odamlarda ishonch paydo boʻldi. Davlat organlari xalqqa, xalqimiz esa oʻz oldiga qoʻygan maqsadlarga qarab intila boshladi. 
Men qayerga borsam, shu gapni takrorlayman: xalq bizdan rozi boʻlsa, ishimizda unum, baraka boʻladi. Odamlarning roziligi bizning faoliyatimizga berilgan eng oliy bahodir. 
Samarqand viloyatida amalga oshirilayotgan iqtisodiy-ijtimoiy dasturlar va investitsiya loyihalari hamaynan ana shu maqsadlarga qaratilgani bilan e’tiborlidir. 
Sanoat, xizmat koʻrsatish va qishloq xoʻjaligi sohasini oladigan boʻlsak, umumiy qiymati 1 trillion 800 milliard soʻmlik 321 ta yirik loyihani amalga oshirish boshlandi. 
O‘tgan davrda viloyatda 24 ta yirik korxona ishga tushirildi. Xususan, Samarqand shahrida yiliga 8 million dona dori vositalari ishlab chiqaradigan korxona faoliyati yoʻlga qoʻyildi. Jomboy tumanida 300 gektar yongʻoqzor barpo etildi. Samarqand tumanida 1 millionta parranda boqiladigan xoʻjalik tashkil etildi. Yil oxiriga qadar yana 20 ta yirik korxona ishga tushiriladi. 
Albatta, bu korxonalarning har biri haqida, ular chiqarayotgan mahsulotlar toʻgʻrisida koʻp gapirish mumkin. Lekin sizlar bu ishlarning bevosita ishtirokchisi boʻlganingiz uchun men faqat bir-ikkita misol bilan cheklanib oʻtmoqdaman. 
Eng muhimi, bu korxonalarning barchasi ichki bozorimiz uchun, odamlarimiz uchun kerakli mahsulotlar chiqarib, Vatanimiz ravnaqi va xalqimiz farovonligiga xizmat qilmoqda. 
Yana bir muhim tomoni shundaki, bu loyihalarning hammasi tadbirkorlarning tashabbusi bilan, ularning oʻz mablagʻlari ishtirokida amalga oshirilmoqda. Biz ularga moliyalashtirish va ruxsat berish, qulay imkoniyat yaratish boʻyicha yordam bermoqdamiz, xolos. 
Men oʻz mablagʻi, tashkilotchiligi bilan hech boʻlmaganda 2-3 ta ish oʻrni yaratgan tadbirkorni boshimga koʻtarishga tayyorman, deb aytgan gaplarimni bugun ham takrorlashdan charchamayman. Mana, Samarqandning oʻzida shuncha korxonalar ochilib, ming-minglab ish oʻrinlari yaratilayotgan ekan, buning uchun viloyatdagi barcha kichik biznes va tadbirkorlik sohasi vakillariga chin yurakdan rahmat aytmoqchiman. 
Haqiqatan ham, xalq, davlat nimaning hisobidan boy va qudratli boʻladi? Eng avvalo, shu yoʻlda kuchini, bilim va tajribasini, kerak boʻlsa, moliyu jonini ayamaydigan sizlardek tadbirkorlar hisobidan. 
Bizning kichik biznes va xususiy tadbirkorlik sohasida olib borayotgan islohotlarimizni jahon hamjamiyati, nufuzli xalqaro tashkilotlar tan olayotgani – bu avvalo sizlarning mehnatingizga berilgan bahodir. Shaxsan men shunday deb hisoblayman. 
Agar sizlardan harakat boʻlmasa, faqat farmon va qarorlar bilan hech narsaga erishib boʻlmaydi. Shuning uchun men tadbirkor – bu taraqqiyot lokomotivi, yurt tayanchi, deb aytishga, sizlarni bundan buyon ham qoʻllab-quvvatlashga tayyorman. 
Yaqinda Jahon banki tomonidan oʻtkazilgan bu yilgi biznes sohasidagi xalqaro reyting haqida ommaviy axborot vositalari xabar e’lon qildi. O‘zbekiston ushbu reytingda 13 pogʻona yuqori koʻtarilib, 190 ta mamlakat orasida 74-oʻrinni egalladi. Bu borada jahondagi eng ilgʻor 10 ta islohotchi davlat qatoridan joy oldik. Bu – juda katta yutuq, juda katta e’tirof. 
Shu bilan birga, men kuni kecha Jizzaxda Sharof Rashidov xotirasiga bagʻishlab oʻtkazilgan tadbirda bir fikrni alohida ta’kidlab aytdim: biz hali katta yoʻlning boshida turibmiz. Endigina birinchi qadamlarni tashlayapmiz, xolos. 
Nafaqat biznes, balki boshqa sohalarda ham hali oldimizda juda katta vazifalar turganini, yechilmagan muammolar ham koʻpligini ochiq tan olishimiz kerak. 
Masalan, biznes sohasida joriy etilayotgan yangiliklar joylarda, jumladan, Samarqand viloyatida qanday qoʻllanmoqda, tadbirkorlar berilayotgan yengilliklarni amalda sezmoqdami yoki yoʻqmi, degan savollarga, afsuski, toʻla ijobiy javob topolmaymiz. 
Shu munosabat bilan barcha boʻgʻindagi rahbarlar, ayniqsa, joylardagi hokimlar va mansabdorlarni ogohlantirib aytmoqchiman: tadbirkorga madad berish oʻrniga uning yoʻliga toʻsiq qoʻyish – bu Prezident siyosatiga qarshi chiqish, deb baholanadi va shunga yarasha chora koʻriladi. 
Barchamiz bir haqiqatni tushunib olishimiz shart: tadbirkorlik va ishbilarmonlik xususiyatlari avvalo yoshlarga xos fazilat hisoblanadi. Demak, tadbirkorlikka yoʻl ochish – avvalambor yoshlarga, kelajakka yoʻl ochish demakdir. 
Qaysi rahbar shuni toʻgʻri tushunsa, albatta u boshqarayotgan tarmoqda, hududda samara, natija boʻladi. Kim buni tushunmasa, yaxshisi, u oʻz oʻrnini boʻshatib qoʻygani ma’qul. Chunki nafaqat yoshlar, balki zamon ham endi bunday rahbarlarni qabul qilmaydi. 
Ma’lumki, Samarqand viloyati zamonaviy, yaxshi rivojlangan ishlab chiqarish, transport-kommunikatsiya, ijtimoiy infratuzilmalarga ega ekani, insoniy va intellektual salohiyati bilan boshqa koʻpgina hududlarimizga nisbatan ustun turadi. Ya’ni, Samarqanddagi imkoniyat hamma joyda ham mavjud emas. 
Lekin, afsuski, ana shunday ulkan salohiyatdan toʻliq foydalanishda viloyatda oqsoqlik bor. Bu – haqiqat va buni ochiq aytishimiz kerak. 
Boshqa hududlarga borsangiz, rahbarlar imkoniyat qidirish bilan ovora ekanini koʻrasiz. Bu yerda esa viloyatning sobiq birinchi rahbari Himmat Oqboʻtayevda tashabbusning yoʻqligi va befarqligi tufayli bor imkoniyat ham ishga solinmadi. Oqibatda yalpi hududiy mahsulotning oʻsishi ancha sekinlashdi. Bu boradagi koʻrsatkich shu yilning 9 oyi davomida respublika boʻyicha 5,3 foizni tashkil etgan boʻlsa, viloyatda 3,4 foizni tashkil etgani ham buni koʻrsatib turibdi. 
Yalpi hududiy mahsulot tarkibida sanoatning ulushi 24 foiz atrofida boʻlib, bu mamlakatimizdagi eng past koʻrsatkichlardan biridir. Boya men bu yerdagi katta imkoniyatlar haqida bekorga gapirganim yoʻq. Shuning uchun bunday raqam bilan kifoyalanib yurish Samarqand viloyatiga mutlaqo yarashmaydi. 
Viloyatda sanoatning eng rivojlangan tarmogʻi – iste’mol tovarlari ishlab chiqarish sohasi ham bir joyda toʻxtab, depsinib turganini, mana, shu sohaning rahbarlari oʻtiribdi bu yerda, ular buni qanday izohlaydi? 
Sizlar nima uchun bu masala bilan qiziqmaysizlar? Bu faqat viloyatning muammosi emas. Ichki bozorimizni sifatli mahsulotlar bilan toʻldirish, eksport qilish – bu barchamizning ishimiz. 
Xalqqa eng yaqin yana bir soha – xizmat koʻrsatish boʻyicha ham oʻsish sekinlashgani kuzatilmoqda. Eksport boʻyicha prognoz koʻrsatkichlarini bajarish masalasida ham savollar koʻpayib bormoqda. 
Shu sababli ushbu sessiya arafasida tegishli vazirliklar, kompaniya va banklar rahbarlarini Samarqand viloyatiga yubordik. Ular bu yerda oʻn kun mobaynida qoʻshimcha rezervlarni aniqlab, konkret investitsiya loyihalarini ishlab chiqish bilan shugʻullandi. Bu ishlarning natijasi sifatida qoʻshimcha investitsiya loyihalarini oʻz ichiga olgan yangi Dastur loyihasi shakllantirildi. 
Dasturga muvofiq 2018-2019-yillarda Samarqand viloyatida umumiy qiymati 4 trillion 200 milliard soʻm boʻlgan 321 ta yirik loyiha amalga oshiriladi va qariyb 11 mingta yangi ish oʻrni yaratiladi. 
Bu loyihalar asosan quyidagi asosiy yoʻnalishlar boʻyicha joriy etiladi. 
Birinchidan, yengil sanoatda umumiy qiymati 1 trillion 400 milliard soʻm boʻlgan 34 ta investitsiya loyihasi amalga oshiriladi va 3 ming 400 dan ortiq ish oʻrni yaratiladi. 
Bunda asosiy e’tibor xomashyoni chuqur qayta ishlab, raqobatdosh va eksportbop tayyor mahsulotlar ishlab chiqarishga qaratiladi. 
Natijada viloyatda paxta tolasini qayta ishlash darajasi bugungi 20 foizdan 2018-yilda 60 foizdan oshadi, 2019-yilda esa 100 foizga yetkaziladi. 
Ikkinchidan, yuqori texnologiyalarga asoslangan mashinasozlik, elektrotexnika va farmatsevtika kabi zamonaviy sohalarda umumiy qiymati 715 milliard soʻmlik 17 ta loyiha amalga oshiriladi. 
Masalan, Oqdaryo tumanida “Vaksina farm medikal” korxonasida yiliga 12 million dona dori vositalari ishlab chiqaradigan korxona barpo etiladi. 
Uchinchidan, mahalliy xomashyo asosida zamonaviy qurilish materiallari ishlab chiqarish boʻyicha umumiy qiymati 407 milliard soʻmlik 33 ta loyiha amalga oshiriladi va 1 ming 200 ta yangi ish oʻrni yaratiladi. 
Misol uchun, Pastdargʻom tumanidagi sement korxonasida yiliga 560 ming tonna sement, temir yoʻl ta’mirlash korxonasida 10 ming tonna grafit ishlab chiqarish yoʻlga qoʻyiladi. 
Toʻrtinchidan, Samarqand zaminida yetishtiriladigan shirin-shakar mevalar, sabzavot mahsulotlarining dovrugʻi butun dunyoga yaxshi ma’lum. Afsuski, bizda ularni zamonaviy qayta ishlash, saqlash va iste’molchiga yetkazish boʻyicha samarali tizim yoʻlga qoʻyilmagani uchun bu boylikning katta qismi qishga yetmasdanoq yoʻq boʻlib ketadi. 
Hozirgi kunda ekologik toza va xavfsiz oziq-ovqat masalasi jahon miqyosida qanday dolzarb boʻlib borayotganini barchamiz televideniye, Internet orqali koʻrib-bilib turibmiz. 
Ana shu masalalarning barchasini hisobga olib, yurtimizda, jumladan, Samarqand viloyatida meva-sabzavot yetishtirish, uni saqlash va qayta ishlashni yanada koʻpaytirish choralarini koʻryapmiz. 
Bu borada oxirgi yillarda viloyatda 9 ming gektardan ortiq intensiv mevali bogʻlar barpo etilgani albatta katta ish boʻldi. 
Joriy yil aprel oyida viloyatga tashrif paytida berilgan topshiriqqa asosan 1 ming 300 gektar yongʻoqzor, 230 gektar pistazor va 60 gektardan ortiq unabi plantatsiyalari barpo qilindi. “Ertaning gʻamini bugundan koʻrib qoʻy” degan naqlga amal qilib, endi bu bogʻlarning mevasini qayta ishlash, ulardan qanday mahsulotlar tayyorlash, ularni dunyo bozoriga chiqarib sotish haqida oʻylashimiz kerak. 
Nega deganda, mahsulotning bozorini topish – bu azob. Bugun dunyoda, jahon bozorida qanday kuchli raqobat hukm surayotgani sizlarga yaxshi ma’lum. 
Biz hozirgi kunga qadar viloyatda hosildorligi past boʻlgan 7 ming 200 gektar yerni paxta va gʻalladan boʻshatdik. 2018-2020-yillarda yana 15 ming gektar maydon gʻalla va paxtadan boʻshatiladi. Bu yerlarda bogʻlar barpo etiladi va yuqori daromadli ekinlar ekiladi. 
Shu tariqa qishloq xoʻjaligining tarkibiy tuzilishi oʻzgaradi, u bilan bogʻliq qayta ishlash tarmoqlari, infratuzilmalar oʻzgaradi. Shu maqsadda kelgusi 2 yilda meva-sabzavot yetishtirish va qayta ishlash boʻyicha 519 milliard soʻmlik 47 ta loyiha amalga oshiriladi. 
Natijada viloyatda qoʻshimcha ravishda 6 ming 400 gektar yangi bogʻ, 100 gektar issiqxona, 24 ming tonnalik sovutish kameralari barpo etiladi, meva-sabzavotni qayta ishlash darajasi 16 foizdan 31 foizga yetkaziladi. 
Xabaringiz bor, biz yaqinda koʻp tarmoqli fermer xoʻjaliklari va tomorqa xoʻjaliklari boʻyicha qaror qabul qildik. 
Unga binoan ilgarigi Fermerlar kengashi Koʻp tarmoqli fermer va tomorqa xoʻjaliklari kengashi sifatida qayta tashkil etildi, uning vazifalari ham, vakolatlari ham kengaytirildi. Endi bu tashkilot amaliy ishlar bilan oʻzini koʻrsatadigan vaqt keldi. 
Beshinchidan, chorvachilikni jadal rivojlantirish maqsadida naslli qoramollarni koʻpaytirish boʻyicha 47 milliard soʻmlik 14 ta loyiha, parrandachilik boʻyicha 186 milliard soʻmlik 22 ta loyiha amalga oshiriladi. 
Shu tariqa viloyatda chorva mollari soni 1,4 barobar oʻsishiga erishiladi. 
Samarqand tumanidagi kurkachilik korxonasida 40 milliard soʻmlik investitsiya hisobidan 300 ming bosh kurka boqiladigan xoʻjalik tashkil etiladi. 
Sizlarga yaxshi ma’lum, yaqinda asalarichilikni rivojlantirish boʻyicha qaror qabul qildik. Shu yoʻnalishda Samarqand viloyatida ham bir qator loyihalarni amalga oshirish koʻzda tutilmoqda. 
Shuningdek, terini qayta ishlash, undan poyabzal va boshqa mahsulotlar tayyorlash boʻyicha 38 milliard soʻmlik 7 ta loyiha amalga oshiriladi. 
Oltinchidan, “Urgut” erkin iqtisodiy zonasida 138 million dollarlik 43 ta yangi loyiha amalga oshiriladi va 2 ming 500 ta yangi ish oʻrni yaratiladi. 
Yaqinda Turkiya Respublikasiga amalga oshirgan tashrifimiz davomida turkiyalik ishbilarmonlar bilan mazkur iqtisodiy zonada oʻzaro hamkorlik qilish boʻyicha muzokaralar oʻtkazdik. Endi ana shu kelishuvlarni amalga oshirish uchun biz belimizni qattiq bogʻlab, yanada mas’uliyat bilan ishlashimiz kerak. 
Biz Samarqand va Kattaqoʻrgʻon shaharlari, Bulungʻur, Narpay va Pastdargʻom tumanlarida boʻsh turgan va toʻliq foydalanilmay yotgan sanoat obyektlari negizida 6 ta kichik sanoat zonasi tashkil etishni moʻljallayapmiz. 
Yettinchidan, yuqorida tilga olingan yirik loyihalardan tashqari, umumiy qiymati 340 milliard soʻmlik 1 ming 700 taga yaqin kichik loyihalar ham amalga oshiriladi va 7 mingdan ziyod ish oʻrni yaratiladi. 
Bosh vazir oʻrinbosari J.Qoʻchqorov, Iqtisodiyot vazirligi (S.Bekenov), Markaziy bank, Samarqand viloyati hokimligi (T.Joʻrayev) tegishli vazirlik va kompaniyalar bilan birgalikda, 20 kun muddatda Samarqand viloyatida 2018-2019-yillarda amalga oshiriladigan yirik investitsiya loyihalari boʻyicha dastur ishlab chiqishi kerak. Unda obyektlarni ishga tushirish muddatlari, moliyalashtirish manbalari, loyiha tashabbuskorlari va investorlar aniq belgilab qoʻyilishi lozim. 
Hisob palatasi (M.Ikramov) har bir loyiha qanchalik asoslangani, uning moliyaviy manbalari kafolatlanganmi-yoʻqmi, bularning barchasini oʻrganib, oʻz xulosasini berishi kerak. 
Hurmatli doʻstlar! 
Samarqandning ulkan turizm salohiyatidan samarali foydalanish masalasiga alohida toʻxtalib oʻtmoqchiman. Bu borada viloyatda qanday katta salohiyat borligi haqida sizlarning oldingizda ortiqcha gapirib oʻtirishning hojati yoʻq, deb oʻylayman. 
Turizm haqida gapirganda, bir masalaga alohida e’tiboringizni qaratmoqchiman. 
Ayrim mamlakatlarda xorijiy sayyohlar e’tiborini tortishga qaratilgan turistik brendlar yaratish uchun uzoq yillar va katta mablagʻ sarflash talab etiladi. Ya’ni, ular koʻpincha yoʻqdan bor qiladi. 
Holbuki, Samarqand shahri uchun butun olamga mashhur brendlarni bundan necha asrlar oldin ulugʻ ajdodlarimiz yaratib ketganlar. 
O‘zingiz oʻylang, Samarqand shahri, Imom Buxoriy, Amir Temur, Ulugʻbek rasadxonasi, Hazrati Doniyol, Registon, Shohi Zinda ansambli degan nomlarning oʻzi, ta’bir joiz boʻlsa, jahon miqyosidagi mashhur brendlar emasmi? 
Gap mana shunday beqiyos obidalarimiz, goʻzal tabiatimiz, saxovatli zaminimiz imkoniyatlaridan oqilona foydalanishda. Ularni dunyoga namoyish qilib, jozibadorligini oshirishda. Buning uchun zamonaviy bilim va malaka, turizm sohasining barcha sirlarini ipidan ignasigacha chuqur bilish, tinimsiz ishlash, oʻz kasbining ustasi va fidoyisi boʻlish kerak. 
Biz bu boradagi ishlarimizni yuksak bosqichga koʻtarish maqsadida 2017-2019-yillarda Samarqandning turizm salohiyatini jadal rivojlantirish chora-tadbirlari boʻyicha alohida dastur qabul qildik. 
Dasturga muvofiq Samarqand shahrida sayyohlar uchun maxsus “Samarqand Siti” turizm hududini barpo etish belgilandi. Yangi mehmonxonalar qurish, transport xizmatini yaxshilash, shaharni obodonlashtirish, yangi turizm xizmatlarini joriy etish va soha uchun kadrlar tayyorlash ham e’tiborimiz markazida boʻladi. 
Bu borada biz yangi, zamonaviy yondashuvlar asosida ish olib boryapmiz. Ya’ni, «Xavfsiz turizm» konsepsiyasi ishlab chiqilib, u barcha hududlarda, jumladan, Samarqand shahrida ham keng joriy etiladi. Shu tariqa xorijiy va ichki sayyohlar xavfsizligini toʻliq ta’minlashga erishamiz. 
Bu yoʻnalishda boshlagan tizimli ishlarimiz natijasida hozirning oʻzidayoq ijobiy oʻzgarishlar sezilmoqda. 
Buni 2017-yilda Samarqand viloyatiga 1 million 100 mingdan ziyod, jumladan, 150 mingta xorijiy va 950 mingta mahalliy sayyohlarning kelishi misolida ham koʻrish mumkin. 
Hisob-kitoblarga koʻra, bu sayyohlar Samarqand viloyatida turli xizmatlar va tovarlar uchun jami 480 milliard soʻm sarflagan. 
Vaholanki, viloyatdagi barcha fermerlarning yil davomida ogʻir mehnat qilib yetishtirgan paxtasi hisobidan olgan foydasi atigi 52 milliard soʻmni tashkil etadi. 
Ana shu ikkita raqam misolida ham oʻzingiz yaqqol koʻrib turibsizki, ilgari e’tibordan chetda boʻlgan turizm – butun xalqimiz yil oʻn ikki oy ovora boʻladigan paxtachilikka nisbatan bir necha barobar koʻp daromad keltiradi. 
Biroq, paxtachilikni kengaytirishning umuman iloji yoʻq boʻlgani holda, Samarqandning salohiyatini inobatga olsak, turizmni rivojlantirish imkoniyatlari cheksizdir. 
Shu sababli Bosh vazir oʻrinbosari J.Qoʻchqorov, Turizmni rivojlantirish davlat qoʻmitasi (A.Abduhakimov), viloyat hokimining turizmni rivojlantirish boʻyicha oʻrinbosari (M.Vosiyev) Dasturda belgilangan barcha chora-tadbirlarning oʻz vaqtida va sifatli ijro etilishini ta’minlashi hamda 2018-yilda Samarqandga keladigan sayyohlar sonini 2,5 millionga, tushumlarni esa 1 trillion soʻmga yetkazish choralarini koʻrishi kerak. 
Shuningdek, viloyatda turizmni rivojlantirish boʻyicha quyidagi qoʻshimcha choralarni koʻrish zarur. 
Birinchidan, “O‘zbekiston havo yoʻllari” (U.Rozuqulov), Turizmni rivojlantirish davlat qoʻmitasi (A.Abduhakimov): 
bir oy muddatda mamlakatimizdagi barcha shaharlar, jumladan, Samarqand shahri aeroportida xizmat madaniyatini oshirish, barcha rasmiyatchilik tartiblarini sayyohlar uchun tez va qulay sharoitda amalga oshirish boʻyicha aniq choralarni koʻrishi kerak; 
ikki oy muddatda yurtimizdagi xalqaro aeroportlarda sayyohlar uchun tegishli hududning turistik salohiyati, jumladan, turistik yoʻnalishlar, mehmonxonalar, koʻngilochar maskanlar, transport va boshqa xizmatlar haqida xorijiy tillarda ma’lumotlar beradigan turizm axborot markazlarini tashkil etish lozim. 
Ikkinchidan, Turizmni rivojlantirish davlat qoʻmitasi (A.Abduhakimov) Samarqand viloyati hokimligi, tegishli vazirliklar bilan birgalikda, bir oy muddatda xorijiy sayyohlarga xalqimizning tarixi va turmush tarzi bilan tanishish imkonini beradigan maskanlar barpo etish, xizmat sifatini yanada yaxshilash boʻyicha qoʻshimcha tadbirlar ishlab chiqib, Vazirlar Mahkamasiga taqdim etishi zarur. Jumladan, Samarqand shahrida Amir Temur bogʻini barpo etish, bu yerda sayyohlar oʻzini xuddi temuriylar davriga tushib qolgandek his qiladigan tarixiy-etnografik muhit yaratishni nazarda tutish kerak. 
Shuningdek, xorijiy sayyohlar uchun qiziqarli boʻlgan an’analarimiz, xususan, milliy taomlar, hunarmandlik va boy tariximizni ta’sirchan usullarda koʻrsatadigan etnik-animatsion markazlar tashkil etish lozim. 
Uchinchidan, Din ishlari boʻyicha qoʻmita (O.Yusupov) O‘zbekiston musulmonlari idorasi (U.Alimov) bilan birgalikda mamlakatimizdan haj va umra ziyoratlariga boradigan fuqarolar uchun aniq reja asosida dastlab Imom Buxoriy majmuasini ziyorat qilishni tashkil etishi kerak. Ular muborak safarlarga nafaqat oddiy ziyoratchi, ayni paytda buyuk ajdodlarimiz merosini, elimiz, yurtimizni targʻib etadigan insonlar sifatida borsalar, nur ustiga nur boʻlardi. 
Biz, mana, Imom Buxoriy xalqaro ilmiy-tadqiqot markazini tashkil etmoqdamiz. Bu loyihaga butun islom dunyosida qiziqish katta. Yaqinda Birlashgan Millatlar Tashkiloti Bosh Assambleyasining sessiyasida ham shu haqda gapirdik. 
Albatta, bunday markazni barpo etishdan maqsad faqat turistlar sonini koʻpaytirish, iqtisodiy foyda olish emas. Bizning maqsadimiz – Qur’oni karimdan keyin eng moʻtabar manba boʻlgan eng ishonchli hadislar toʻplamini yaratgan Imom Buxoriy bobomizning qutlugʻ merosi bilan xalqimiz, avvalo yoshlarimizni tanishtirish, ularning qalbida milliy gʻurur, faxru iftixor uygʻotishdan iborat. 
Mana, Toshkentda Islom sivilizatsiyasi markazini bunyod etyapmiz. Toki, bolalarimiz boshini baland koʻtarib, men mana shunday ulugʻ insonlarning avlodiman, deb yashaydigan boʻlsin, ularga munosib boʻlib voyaga yetsin. 
Islom dini – bu terrorchilik va ekstremizm dini emas, aksincha, ezgulik, olijanoblik, bagʻrikenglik dini ekanini aynan mana shunday bobolarimiz merosini oʻqib-oʻrganib anglab yetsin. Haqiqiy ma’rifat bilan jaholat dunyosini yoritish – mana, bizning maqsadimiz. 
Toʻrtinchidan, Xorazm viloyati tajribasidan kelib chiqqan holda, biz ichki turizmning yangi yoʻnalishini joriy etmoqchimiz. Unga koʻra, mamlakatimizdagi yirik xoʻjalik birlashmalari, byudjet tashkilotlari va nodavlat-notijorat tashkilotlari xodimlarining Samarqand viloyatiga sayohat qilishini tizimli tarzda tashkil etish lozim. 
Hurmatli sessiya ishtirokchilari! 
Inson manfaatlari haqida gapirganda, biz doimo aholi deyarli har kuni murojaat qiladigan eng muhim sohalar – sogʻliqni saqlash, ta’lim-tarbiya, huquq-tartibot tizimlarida vaziyatni yaxshilash haqida gapiramiz. 
Men oʻzimning Prezident sifatidagi faoliyatimda shu sohalarga alohida e’tibor berayotganim bejiz emas. Chunki ana shu sohalarda adolat boʻlsa, boshqa sohalarda ham adolat boʻladi. 
Agar ushbu tizimlarda tartib-intizom, insonga e’tibor boʻlmasa, oʻzingiz ayting, boshqa sohalardan nimani kutish mumkin? Insonni – inson, jamiyatni – jamiyat qiladigan ayni shu sohalar, desam, oʻylaymanki, barchangiz bu fikrni qoʻllab-quvvatlaysiz. 
Shu nuqtai nazardan qaraganda, Samarqand viloyatida aholiga tibbiy xizmat koʻrsatish sifatini yaxshilash boʻyicha bir qator ishlar amalga oshirilmoqda. 
Albatta, qishloq joylarda 43 ta oilaviy poliklinika, shahar va tumanlarda 47 ta ixtisoslashtirilgan boʻlim tashkil etilib, aholiga yashash joyining oʻzida ixtisoslashgan tibbiy yordam koʻrsatilayotgani – katta yangilik, ishimizdagi katta siljishdir, desak, toʻgʻri boʻladi. 
Joriy yilda shifokorlar yetishmaydigan tuman tibbiyot birlashmalariga 284 ta umumiy amaliyot vrachi va 90 ta aniq ixtisoslik vrachi ishga qabul qilindi. 
Mamlakatimiz tibbiyot tizimi uchun yangilik boʻlgan patronaj hamshiralari soni 33 foizga koʻpayib, aholini patronaj tizimi bilan qamrab olish kengaydi. 
Respublika ixtisoslashtirilgan tibbiyot markazlari xodimlari viloyatga yuborilib, ular tomonidan 6 ming 200 nafar aholi tibbiy koʻrikdan oʻtkazildi, 90 ta yoki oʻtgan yilga nisbatan 3 barobar koʻp yuqori texnologik operatsiyalar amalga oshirildi. 
Tez tibbiy yordam shoxobchalari qoʻshimcha 100 ta avtomobil bilan ta’minlandi, ularning dori vositalari bilan ta’minlanishi oʻrtacha 2-3 barobar oshirildi. 
Bunday misollarni yana davom ettirish mumkin. 
Lekin bu ishlar hali faqat birinchi qadamlar, xolos. Bu masalada bizni faqat raqamlar emas, balki odamlar hayotidagi oʻzgarish, sifat oʻzgarishi qiziqtiradi. Shu ma’noda, ochiq aytaman, viloyatda bu sohada kamchiliklar koʻp. 
Misol uchun, joriy yilning 9 oyi davomida goʻdaklar oʻlimi oʻtgan yilga nisbatan 17 taga oshib, 435 tani tashkil etgan. Onalar oʻlimi ham 16 foizga koʻpaygan. 
Viloyatda onkologik kasalliklar bilan hisobga olingan bemorlarning 62 foizi kasallikning uchinchi va toʻrtinchi bosqichlarida, ya’ni, juda kech aniqlangan. Shifokorlar tomonidan profilaktika koʻriklariga va onkologik kasalliklardan ogohlantirishga yetarli e’tibor qaratilmagani, beparvolikka yoʻl qoʻyilayotgani bunday holatlarga asosiy sabab boʻlmoqda. 
Viloyatda bugungi kunda 681 ta vrachlik oʻrni boʻsh turibdi. Ayniqsa, qishloq vrachlik punktlari va qishloq oilaviy poliklinikalarida 384 ta shifokor oʻrni boʻsh. 
Bu muammoni hal qilish uchun Samarqand tibbiyot institutiga va boshqa tibbiyot institutlariga qoʻshimcha oʻrinlar ajratilgan boʻlsa-da, vaziyat ijobiy tomonga oʻzgarmayapti. 
Sogʻliqni saqlash vazirligi (A.Shodmonov), Samarqand viloyati hokimligi bilan birga, bir oy muddatda viloyat sogʻliqni saqlash tizimidagi mavjud muammolarni hal etish yuzasidan chora-tadbirlarni ishlab chiqib, amalga oshirsin. 
Shuningdek, 2018-yilda Kattaqoʻrgʻon shahri, Payariq, Urgut va Paxtachi tumanlarining tibbiyot birlashmalari qoshida tugʻruq boʻlimlarini tashkil etish, shuningdek, Samarqand tibbiyot institutining tugʻruq boʻlimida tumanlararo perinatal markaz tashkil etish choralarini koʻrish lozim. 
Viloyatda yoshlarning iste’dod va qobiliyatini roʻyobga chiqarish, ularni har tomonlama qoʻllab-quvvatlash borasida ham birmuncha ishlar amalga oshirilmoqda. 
Bu haqda gapirganda, joriy yilda yosh oilalar uchun 64 ta kvartira qurib bitkazilib, oʻz egalarga topshirilganini ta’kidlash lozim. 
Tarixga nazar tashlasak ham, bugungi kunga qarasak ham Samarqand zaminidan koʻp sohalar boʻyicha qanday buyuk, iste’dodli insonlar yetishib chiqqani va chiqayotganiga guvoh boʻlamiz. 
Samarqand yoshlarining ilm-fan, madaniyat va san’at, ayniqsa, sport sohalarida erishayotgan yutuqlari meni juda quvontiradi. 
Joriy yilda yoshlar oʻrtasida shaxmat boʻyicha jahon chempioni boʻlgan Jahongir Vohidov, muay-tay boʻyicha jahon chepionatida birinchi oʻrinni egallagan Bobur Tojiyev, matematika fani boʻyicha xalqaro olimpiadada oltin medalni koʻlga kiritgan Jahongir Toʻrayev kabi farzandlarimiz bugun barcha tengdoshlariga oʻrnak boʻlmoqdalar. 
Biz ularning timsolida yoshlarimizning kamol topishi yoʻlida qilayotgan ishlarimizning samarasi va natijasini koʻrib, albatta xursand boʻlamiz. 
Ayni vaqtda bugungi murakkab va tahlikali dunyoda yoshlar tarbiyasi biz uchun eng muhim va dolzarb vazifa boʻlib qolayotganini ota-ona, ustoz-murabbiy sifatida hammamiz yaxshi tushunamiz. 
Shuning uchun ham yoshlarimizning qonuniy huquq va manfaatlarini ta’minlash, ta’lim-tarbiya masalasida xato qilishga hech qanday haqqimiz yoʻq. Bu masalada xato qilsak, bolalarimiz, farzandlarimizga, Vatanimizga xiyonat qilgan boʻlamiz. 
Shu ma’noda, yoshlar tarbiyasi, ularning hayotiy ehtiyoj va talablarini ta’minlash borasida viloyatda muammo va kamchiliklar borligidan koʻz yumib boʻlmaydi. Misol uchun, Samarqand shahridagi axborot-resurs markazi bugungi kun talabiga javob bermaydi. Kattaqoʻrgʻon, Payariq va Tayloq tumanlarida yoshlarning madaniy hordiq chiqarishlari uchun yetarli sharoitlar yaratilmagan. 
Viloyatda 488 nafar voyaga yetmaganlar, jumladan, 138 nafar qiz bola ichki ishlar idoralarida hisobda turishi barchamizni tashvishga solishi zarur. 
Shuning uchun viloyat hokimligi (T.Joʻrayev), Yoshlar ittifoqi bilan birgalikda, birinchidan, Samarqand shahridagi axborot-resurs markazi faoliyatini tubdan yaxshilash hamda uni zamonaviy ilmiy-ommabop va badiiy adabiyotlar bilan ta’minlash choralarini koʻrishi lozim. 
Ikkinchidan, Iqtisodiyot, Moliya va Madaniyat vazirliklari bilan birgalikda Kattaqoʻrgʻon, Payariq va Tayloq tumanlarida 2018-yilda zamonaviy kinoteatr va madaniy xordiq chiqarish maskanlarini barpo etish yuzasidan aniq chora-tadbirlarni ishlab chiqish kerak. 
Uchinchidan, shahar va tumanlardagi “Barkamol avlod” bolalar ijodiyoti markazlari, musiqa va sport maktablariga yoshlarni jalb etish yuzasidan 20 kun muddatda aniq chora-tadbirlar belgilash lozim. 
Biz bu yil ta’lim tizimida katta oʻzgarishlarni amalga oshirganimiz, jumladan, Maktabgacha ta’lim vazirligini tashkil etganimizdan barchangiz xabardorsiz. 
Bugun hayotning oʻzi shuni koʻrsatmoqdaki, bolani maktabgacha ta’lim tizimida tarbiyalamasdan turib, jismoniy va ma’naviy jihatdan sogʻlom yoshlarni voyaga yetkazib boʻlmaydi. 
Shu sababli, jajji farzandlarimiz ongiga bolalik yillaridan yetuk shaxsga xos koʻnikma va fazilatlarni singdirish maqsadida biz kelgusi 3-4 yilda yurtimizdagi barcha bolalarni maktabgacha ta’lim muassasalariga yuz foiz qamrab olish vazifasini oʻz oldimizga qoʻyganmiz va uni albatta amalga oshiramiz.
Samarqand viloyatida bugungi kunda 3-7 yoshdagi bolalar 272 ming nafarni tashkil etishi, ularning atigi 74 ming nafari yoki 27 foizi bogʻchaga qatnashini hisobga oladigan boʻlsak, bu masala Samarqand uchun ham qanday dolzarb ekani ayon boʻladi. 
Lekin, afsuski, shuncha bola bogʻchaga qamrab olinmaganiga qaramasdan, viloyatdagi maktabgacha ta’lim muassasalarida turli sabablarga koʻra 11 mingta oʻrin boʻsh turganini hech narsa bilan oqlab boʻlmaydi. 
Hozirgi kunda Tayloq, Qoʻshrabot, Samarqand, Oqdaryo tumanlarida va Samarqand shahrida bogʻchalarning quvvati yetishmaydi. 
Tizimdagi mumammolardan biri – bu kadrlar salohiyatining pastligi va ularning yetishmasligi bilan bogʻliq. Bugungi kunda tizimdagi 3 ming 500 nafar tarbiyachining atigi 5 foizi oliy ma’lumotli, shundan 2 foizi mutaxassisligi boʻyicha faoliyat yuritmoqda. 
Hisob-kitoblarga koʻra, viloyatda 5-6 yoshdagi bolalar uchun 3 mingdan ziyod tarbiyachi talab etilmoqda. 
Kattaqoʻrgʻon, Narpay, Pastdargʻom, Paxtachi, Qoʻshrabot va Urgut tumanlarida 118 ta maktabgacha ta’lim muassasasi moddiy-texnik jihatdan talabga mutlaqo javob bermaydi. 
Oliy va oʻrta maxsus ta’lim vazirligi (I.Majidov), Maktabgacha ta’lim vazirligi (A.Shin), Samarqand viloyati hokimligi (T.Joʻrayev) bir oy muddatda yuqorida qayd etilgan muammolar boʻyicha ilgʻor xorijiy tajribalarni oʻrgangan holda, puxta va chuqur oʻylangan kompleks chora-tadbirlarni ishlab chiqishi zarur. 
Hurmatli yurtdoshlar! 
Kommunal xizmatlar, elektr va gaz ta’minoti boʻyicha kuzgi-qishki mavsumga tayyorgarlik ishlarini sifatli yakuniga yetkazish masalasi ham aholi manfaatlari bilan bevosita bogʻliq ekani hech kimga sir emas. 
Viloyatda uy-joylar va ijtimoiy soha obyektlarini kuzgi-qishki mavsumga tayyorlash boʻyicha bir qator ishlar amalga oshirildi. 
Biroq, joylarda aholining qoʻshimcha talabiga asosan va maxsus tashkil etilgan ishchi guruhining oʻrganishi natijasida aniqlangan kamchiliklar hal qilinmaganini afsus bilan aytishga toʻgʻri keladi. Xususan, viloyatda 129 ta uyning tom qismi, 35 ta uyning yertoʻlasi, 41 ta kirish yoʻlaklari ta’mirlanmagan. Shuningdek, shirkatlarga ajratilishi zarur boʻlgan 26 milliard 400 million soʻmlik kredit mablagʻlaridan 7 milliard 100 million soʻmi ajratilmagan. 
Aholi uchun 30 ming tonna koʻmir va 20 ming tonna briket, ta’lim va sogʻliqni saqlash muassasalariga 5 ming tonnadan ziyod briket mahsulotlari yetkazib berilmagan. 
Viloyat boʻyicha 432 kilometr elektr tarmoqlari rekonstruksiya qilinmagan va yangidan qurilmagan, 25 ta transformator punkti rekonstruksiya qilinmagan. 
Bosh vazirning birinchi oʻrinbosari A.Ramatov, Uy-joy kommunal xizmat koʻrsatish vazirligi (M.Saliyev), “O‘zbekenergo” (U.Mustafoyev) viloyat hokimligi bilan birgalikda aytib oʻtilgan barcha kamchiliklarni 15 kun muddatda hal qilishi zarur. 
Hurmatli yigʻilish ishtirokchilari! 
Samarqand viloyatida huquqni muhofaza qilish organlari faoliyati qoniqarli emasligi shu yil 17- avgustda oʻtkazilgan videoselektorda tanqid qilingan edi. 
Ana shundan soʻng koʻrilgan choralar natijasida viloyat boʻyicha jinoyatlarning umumiy soni oʻtgan yilga nisbatan 82 taga kamaygan. 
Biroq, shunga qaramasdan, viloyatda huquqbuzarliklarning barvaqt oldini olish va jinoyatchilikka qarshi kurashish borasidagi ishlar bugungi kun talablariga javob bermaydi. 
Ogʻir jinoyatlar 193 taga koʻpaygan. Ayniqsa, qotillik 9 taga, talonchilik 16 taga, firibgarlik 37 taga, oʻgʻrilik 62 taga koʻpaygani hammamizni tashvishlantirishi kerak. 
Prezidentning Davlat maslahatchisi O.Murodov Ichki ishlar vazirligi, Bosh prokuratura (M.Azimov) bilan birgalikda, ikki hafta muddatda Samarqand viloyatida har bir jinoyat turini, birinchi navbatda soni oshgan jinoyat turlarini tahlil qilib, ularning barvaqt oldini olish boʻyicha “Yoʻl xaritasi”ni ishlab chiqib, amalga oshirsin. 
Yana bir muhim masala – Paxtachi tumanidagi vaziyatga toʻxtalib oʻtmoqchiman. 
Bu tumanda oxirgi uch yilda qimmatbaho metallarni noqonuniy ravishda qazish bilan bogʻliq huquqbuzarlik holatlari yuqoriligicha qolmoqda. 
Shu davrda 12 ta jinoyat, 123 ta huquqbuzarlik sodir etilib, 263 nafar shaxs javobgarlikka tortilgan. 
Eng achinarlisi, bunday noqonuniy faoliyat bilan shugʻullanayotgan shaxslar oʻz hayotini xavf ostiga qoʻymoqda – qancha odamni tuproq bosib qolib, halok boʻlmoqda. 
Bu masalaga jiddiy yondashish vaqti keldi. Vazirlar Mahkamasi bir oy muddatda mazkur muammoni va bu borada jahon tajribasini oʻrganib chiqib, uni yechish, zarur boʻlsa, artel tuzish boʻyicha taklif kiritsin. 
Ikkinchidan, profilaktika inspektorlari, mahalla vakillari, xotin-qizlar va yoshlar tashkilotlari oʻz vazifasiga mas’uliyatsizlik bilan qarayotgani ham jinoyatlarning oldini olish samarasini pasaytirmoqda. 
Profilaktika inspektorlari uchun uy-joy sharoiti, ularni xizmat xonalari va avtomashinalar bilan ta’minlash masalalarini hal qilib bermoqdamiz. Lekin endi natijani soʻraydigan vaqt keldi. Qani natija? Afsuski, Samarqand viloyatida bu savolga ijobiy javob yoʻq. 
Mana, bitta misol. Samarqand shahridagi 33 ta mahallada sodir etilgan jinoyatlarning kamida yarmi muhokama etilmagan. Aksariyat mahallalarda muhokamalar nomiga, faqat hisobot uchun tashkil etilgan. Bu borada mahalla raislari, profilaktika inspektorlari qayoqqa qarayapti, degan savol tugʻiladi. Qoʻpol boʻlsayam aytish kerak, hammasi uxlab oʻtiribdi. Yoki oʻzi bilan oʻzi ovora. 
Ayollar tomonidan sodir etilgan 436 ta jinoyatning aksariyati oilaviy kelishmovchiliklar oqibatida kelib chiqqan. 
Ayollar tomonidan oʻz joniga qasd qilish darajasi yuqoriligicha qolmoqda, ya’ni, 145 tani tashkil etmoqda. 
Xotin-qizlar qoʻmitasining mas’ul rahbarlari bu raqamlarni qanday izohlaydi? 
Mahalla vakillari, profilaktika inspektorlari oʻz hududlarida uyma-uy yurdik, oilalardagi ahvolni oʻrgandik, deb hisobot berishadi-yu, lekin haqiqiy vaziyatdan ularning mutlaqo xabari yoʻqligi tahlillar jarayonida yaqqol ayon boʻlmoqda. 
Ogohlantirib aytmoqchiman: bunday soxta hisobotlar bilan ishlaydiganlar qonun boʻyicha tegishli jazosini albatta oladi. Prezident siyosatini obroʻsizlantiradigan bunday koʻzboʻyamachiliklarga hech qachon yoʻl qoʻyilmaydi. 
“Mahalla” jamgʻarmasi (Sh.Javlonov), “Nuroniy” jamgʻarmasi (Sh.Jalilov), Xotin-qizlar qoʻmitasi (T.Narbayeva), Ichki ishlar vazirligi va Yoshlar ittifoqi bilan birgalikda, bir oy muddatda hududlardagi oilaviy janjallar, qoʻshnilar oʻrtasidagi kelishmovchilik va nizolarning tub sabablarini aniqlab, ularning yechimini topib, taraflarni yarashtirish yuzasidan zarur choralar koʻrilishini ta’minlasin. 
Jinoyatlarning barvaqt oldini olish, aholi bilan samarali muloqot oʻrnatish, tinchlik-osoyishtalikni ta’minlashda muhim ahamiyatga ega. 
Hozirgi kunda ichki ishlar organlari idoralarining oʻta markazlashgan holda joylashuvi ularning oʻz vazifalarini samarali hal qilish imkonini bermayapti. 
Bu, bir tomondan, jinoyatchilikka qarshi kurashish samaradorligi pasayishiga olib kelayotgan boʻlsa, boshqa tomondan, aholiga oʻz muammosini hal qilishda noqulaylik tugʻdirmoqda. 
Biz ichki ishlar organlari xodimlarini xalqqa yanada yaqinroq qilish maqsadida xodimlarning asosiy qismi bevosita joylarda, kerak boʻlsa, har bir sektor hududida xizmat olib borishini ta’minlashimiz kerak. 
Davlat maslahatchisi O.Murodov Ichki ishlar vazirligi va Samarqand viloyati hokimligi (T.Joʻrayev) bilan birgalikda, ikki hafta muddatda Samarqand shahri va Urgut tumani ichki ishlar organlari tuzilmasi hamda kuch va vositalarining taqsimlanishini tubdan qayta koʻrib chiqib, tajriba tariqasida mavjud xizmatlarning faoliyatini joylarda maqsadli tashkil etish hamda uni samarali muvofiqlashtirishga doir takliflar kiritsin. 
Uchinchidan, yuqorida qayd etilgan barcha kamchiliklar ichki ishlar organlarida kadrlarni tanlash, joy-joyiga qoʻyish, qayta tayyorlash boʻyicha ishlarning qoniqarsizligi bilan bogʻliq. 
Ichki ishlar organlari xodimlarining asosiy vazifasi jinoyatlarni barvaqt aniqlash va oldini olishdan iborat. Lekin ularning oʻzlari tomonidan ogʻir va oʻta ogʻir jinoyatlar sodir etilsa, buni qanday izohlash mumkin? 
Joriy yilning oʻtgan davrida 42 nafar ichki ishlar xodimi tomonidan 25 ta jinoyat sodir etilgan. Ularning 10tasi mansabni suiiste’mol qilish, 7 tasi pora olish bilan bogʻliq jinoyatlar sodir etgan. Bunday ichki ishlar xodimlarining 9 nafari viloyat miqyosidagi xodimlar ekani ayniqsa achinarlidir. 
Viloyatda har yili ichki ishlar xodimlari tomonidan oʻrtacha 40 taga yaqin jinoyat sodir etilmoqda. Bu koʻrsatkich yuqori darajada qolayotgani va bu yoʻnalishdagi profilaktik tadbirlarning samarasizligi bizni jiddiy tashvishlantirmoqda. 
Tabiiy bir savol tugʻiladi: Samarqand viloyati ichki ishlar boshqarmasi boshligʻi F.Quvondiqov bunday holatni qanday izohlaydi? Yoki u uzoq muddat bu lavozimda ishlab charchab qoldimi? Agar charchamagan boʻlsa, ishida natija boʻlishi kerak. Natija esa yoʻq. Buyam haqiqat. 
Bunday noxush holatga Ichki ishlar vazirligi rahbariyati alohida, takror aytaman, alohida e’tibor qaratishi shart. 
Ichki ishlar xodimi xalqimizga namuna, oʻrnak koʻrsatadigan, kerak boʻlsa, el-yurt uchun fidoyi inson boʻlishi kerak. Chunki ichki ishlar xodimiga ishonib, xalqimiz kechasi uyida tinch uxlaydi, kunduzi ish joyida samarali mehnat qiladi. 
Bundan buyon ichki ishlar tizimida kadrlar bilan ishlash, ularning malakasi va mas’uliyatini oshirish ishlariga alohida e’tibor qaratilib, bu masala qat’iy nazoratga olinishi zarur. 
Prezidentning Davlat maslahatchisi O.Murodov bir hafta muddatda Samarqand viloyati ichki ishlar boshqarmasi faoliyatini har tomonlama tanqidiy koʻrib chiqsin. 
Viloyat rahbarlarining ushbu sohada amalga oshirgan ishlari boʻyicha hisobotlarini tinglashni tashkil etsin. Boshqarma boshligʻi F.Quvondiqov egallab turgan lavozimiga loyiqmi yoki loyiq emasmi – shu masala boʻyicha taklif kiritsin. 
Prezidentning Davlat maslahatchisi O.Murodov Ichki ishlar vazirligi bilan birgalikda, bir hafta muddatdaichki ishlar organlari xodimlari tomonidan sodir etilishi mumkin boʻlgan salbiy holatlarning kelib chiqishiga chek qoʻyish va shaxsiy tarkib oʻrtasida ma’naviy-ruhiy muhitni sogʻlomlashtirib, tartib-intizomni mustahkamlash yuzasidan aniq chora-tadbirlar koʻrsin. 
Muhtaram deputatlar! 
Bugun biz Samarqand viloyatini ijtimoiy-iqtisodiy rivojlantirish borasidagi ayrim natijalarni qisqacha tahlil qilib, bu boradagi eng muhim vazifalarga toʻxtalib oʻtdik, xolos. 
Afsuski, viloyat sobiq rahbarining mavjud imkoniyatlarni toʻliq safarbar qilishga qurbi yetmadi, viloyat ahlini jipslashtirish va unga boshchilik qilishni eplamadi, oʻzini mas’uliyatli ishlardan chetga oldi. Shu sababli joriy yil iyun oyida H.Oqboʻtayevni vazifasidan ozod qilib, Turobjon Joʻrayevni viloyatga vaqtincha rahbar etib tayinladik va uni yana bir bor sinovdan oʻtkazdik. 
Shu munosabat bilan bugungi sessiyada tashkiliy masala, ya’ni, Samarqand viloyatiga yangi hokim tayinlash masalasini koʻrib chiqishimiz kerak. 
Biz xalq deputatlari viloyat Kengashidagi siyosiy partiyalar guruhlari bilan, viloyat faollari va oqsoqollari bilan atroflicha maslahatlashdik. 
Shu asosda men katta tajribaga ega boʻlgan, bir necha yillar davomida vazir, Surxondaryo va Qashqadaryo viloyatlarida hokim boʻlib ishlagan, bugungi kunda Samarqand viloyati hokimi vazifasini vaqtincha bajarib kelayotgan Turobjon Ikromovich Joʻrayev nomzodini viloyat hokimi lavozimigatavsiya etaman. 
T.Joʻrayev 1966-yilda tugʻilgan. O‘z faoliyati davomida Toshkent davlat iqtisodiyot universitetida dars bergan, Moliya vazirligida boshqarma boshligʻi, vazir oʻrinbosari boʻlib ishlagan. 
Keyin xalq ta’limi vaziri, Surxondaryo va Qashqadaryo viloyatlari hokimi lavozimlarida faoliyat koʻrsatgan. 
2017-yilda Bekobod tumani hokimi, iyun oyidan buyon esa Samarqand viloyati hokimi vazifasini bajaruvchi sifatida faoliyat yuritib kelmoqda. 
Turobjon Joʻrayev iqtisodchi olim, katta amaliy tajribaga ega rahbar sifatida oʻtgan 5 oy mobaynida Samarqand viloyatining iqtisodiyoti va ijtimoiy sohasining ichiga kirib bora oldi, odamlar bilan yaqindan muloqot qilib, ularning ishonchini qozondi. 
U bundan buyon ham zimmasidagi ulkan mas’uliyat va javobgarlikni chuqur his qilgan holda, Samarqand ahli bilan til topishib, bu koʻpni koʻrgan, mard va olijanob elga munosib boʻlib ish olib boradi, deb ishonaman. 
Aziz va muhtaram doʻstlar! 
Bugungi shiddatli zamon bir-biridan oʻtkir va murakkab vazifalarni oldimizga qoʻymoqda. O‘ylaymanki, oʻzining necha ming yillik tarixida koʻp sinov va mashaqqatlarni mardona yengib oʻtgan, donishmand Samarqand ahli bu haqiqatni yaxshi tushunadi. 
Shuning uchun ham biz bugungi mas’uliyatli davrda oʻz oldimizga qoʻygan yuksak maqsad va marralarga yetishda butun xalqimiz qatori Samarqand ahlining aql-zakovati, ulkan ish va hayot tajribasiga tayanamiz. 
Ishonchim komil, azmu shijoatli, mehnatkash Samarqand eli viloyatning yangi rahbari atrofida birlashib, Samarqand zaminini yanada ravnaq toptirish yoʻlida ijobiy natijalarga albatta erishadi. 
Shu yoʻlda barchangizga sihat-salomatlik, baxt va omad, xonadonlaringizga fayzu baraka tilayman. 
E’tiboringiz uchun rahmat.